Bijela kuća pozvala muslimane da se usprotive svim oblicima 'govora mržnje'
Scott McClellan: "Pozivamo sve ljude koji su kritični prema karikaturama proroka Muhameda da također progovore protiv članaka i crteža 
Tjedan koji je na izmaku protekao je u znaku nasilnih prosvjeda u islamskim zemljama zbog objavljivanja karikatura proroka Muhameda, u kojima je on prikazan kao terorist. Karikature je prvotno objavio jedan danski list, s kojim su se – u skladu s načelom slobode govora – solidarizirali i neki drugi europski listovi, među njima i jedan zagrebački tjednik. No, kritika ovog poteza – koji je očito uvrijedio mnoge pobožne muslimane – znatno je više. U redovitoj nedjeljnoj rubrici U žarištu, prikupili smo neke od reakcija iz svijeta. Ujedinjeni narodi, Europska unija i Konferencija islamskih zemalja zajednički su pozvali na zaustavljanje nasilnih prosvjeda. 'Agresija protiv ljudskih života i imovine samo šteti ugledu miroljubivog Islama' – navodi se u priopćenju ove tri organizacije, koje je objavljeno u utorak. Danski premijer Anders Fogh Rasmussen upozorio je da bi prosvjedi u potpunosti mogli izmaći kontroli: "Pred nama je rastuća globalna kriza koja ima potencijal da eskalira van kontrole lokalnih vlasti. U ovom trenutku, razni radikali, ekstremisti i fanatici dolijevaju ulje na vatru, kako bi postigli vlastite ciljeve." Danski je premijer rekao da je 'upravo razgovarao s predsjednikom Georgeom Bushom koji mu je ponudio pomoć Sjedinjenih Država'. Bijela kuća je u nekoliko navrata osudila nasilje protiv stranih diplomatskih predstavništava, kao što je ranije također izrazila neslaganje s objavljivanjem za muslimane uvredljivih karikatura. Glasnogovornik Bijele kuće Scott McClellan je, kao i danski premijer, pozvao na mir. "Osuđujemo nasilje koje se dogodilo. Za to jednostavno nema opravdanja. Bijela kuća poziva na konstruktivan i miran dijalog koji će se temeljiti na poštivanju svih vjera. Ako se netko s nečim ne slaže ima pravo iznijeti svije neslaganje, ali se to treba učiniti na miran način" - rekao je Scott mcClellan. Glasnogovornik Bijele kuće rekao je da shvaća zbog čega su muslimani širom svijeta uvrijeđeni. No, Scott McClellan je pozvao muslimane da izraze neslaganje sa svim oblicima 'govora mržnje', odnosno da iskažu protivljenje i kada se vrijeđa ljude drugih vjera, a ne samo muslimane: "Pozivamo sve ljude koji su kritični prema ovim karikaturama da također progovore protiv članaka i crteža koji se inače često objavljuju u arapskom svijetu, a vrijeđaju Židove, odnosno kršćane." Na to o čemu govori predstavnik Bijele kuće nije trebalo dugo čekati. Jedan od vodeći iranskih listova raspisao je natječaj za najbolju karikaturu na temu holokausta. Iranski list, kako se čini, smatra da se na taj način 'osvećuje' europskom tisku koji je uvrijedio islamsku svetinju. Glasnogovornik američkog Državnog tajništva Sean McCormack osudio je ovu iransku ideju. "Bilo kakav pokušaj ismijavanja ili unižavanja užasa koji su se dogodili za vrijeme nacističkog holokausta je jednostavno rečeno – šokantan i za svaku osudu' – rekao je glasnogovornik američke diplomacije. Komentator dnevnika Washington Post Charles Krauthamer je nedavno podsjetio čitatelje da arapski mediji 'gotovo svakodnevno objavljuju sadržaje koji su uvredljivi za kršćane, a posebno za Židove.' "Što reći o propovjedima na palestinskoj televiziji u kojima se Židovi nazivaju 'sinovima svinje'. Ili o televizijskoj seriji u Siriji koja prikazuje rabine kako kolju ne-židovsku djecu kako bi njihovu krv iskoristili u vjerskom ritualu. Što reći o činjenici da je na egipatskoj televizijskoj emitirana serija od 41 epizode koja je bila snimljena na temelju Protokola mudraca Ciona, antisemitskog falsifikata ruske carske policije o navodnoj židovskoj uroti u cilju dominacije svijetom, koja već više od stoljeća inspirira mržnju...?" - piše u Washington Postu Charles Krauthamer, te dodaje da liberali na Zapadu - inače toliko senzibilni za osjećaje pobožnih muslimana - rijetko kada dižu glas u vezi takvih sadržaja koji se emitiraju u arapskim medijima. Mahdi Bray predstavnik je Američko-islamske udruge, jedne od brojnih organizacija koje okupljaju muslimane u Sjedinjenim Državama. On kaže da su ga karikature proroka Muhameda objavljene u nekim europskim listovima uvrijedile, međutim 'protivljenje je ipak trebalo iskazati na pozitivniji način': "Danska je već platila cijenu zbog toga što je iskazala nepoštivanje prema islamu. Platila ju je na ekonomskom planu. Ja mislim da je to najbolji način. Također, mislim da je važno da ljudi u islamskom svijetu shvate da se nasiljem ovakvi problemi neće riješiti." Za ilustraciju ove tvrdnje odlazimo u Francusku i Južnu Afriku, gdje se ovih dana dosta raspravljalo o sukobljenim demokratskim načelima – slobodi izraza te pluralizmu, odnosno poštivanju razlika. Kako je iz Pariza za Gla Amerike javila Lisa Bryant, list France Soir je prošli tjedan, uz prijepornu karikaturu proroka Muhameda objavio i karikature Bude, Jehove te Isusa Krista. Svi ispod naslova – 'Naše je pravo ismijavati se Bogu'. Uvodničar France Soira napisao je da danska karikatura nije imala namjeru biti rasistička ili ismijavati cijelu jednu vjersku zajednicu. 'Neke su karikature smiješne, neke nisu. Željeli smo upoznati čitatelje sa srži problema, i zato smo objavili karikaturu proroka Muhameda' – ovako je svoj izbor objasnio francuski dnevnik. Odluku je, među ostalima, kritizirao Dalil Boubakeur, čelnik jedne od najvećih pariških džamija. 'Karikatura vrijeđa osjećaje muslimana. Riječ je o provokaciji. Sloboda je sloboda, no ovdje se radi o ljudskoj osjetljivosti' – rekao je Dalil Boubakeur. Čelni francuski političari reagirali su tvrdnjom da se društveni poredak u Francuskoj temelji na slobodi i demokraciji ali i na poštivanju različitosti. 'U to spada i novinarska odgovornost da se ljudi ne vrijeđaju bezrazložno, pogotovo u stvarima vjere' – rekao je premijer Dominique de Villepin. Međutim, Annabelle Arki, direktorica Odjela za Europu u sjedištu organizaciji Novinari bez granica u Parizu, smatra da su danske i francuske novine imale pravo objaviti prijeporne karikature. 'Sloboda tiska podrazumijeva objavljivanje raznih mišljenja i stavova, čak i onih koje neki smatraju svetogrđem. Protiv uvrede se može reagirati na drugi način, a ne nasiljem – primjerice sudskom tužbom' – kaže Annabelle Arki. Kako iz Johannesburga javlja Rowan Reid, u Južnoj Africi odluku da se prijeporna karikatura ne smije objaviti donio je sud. To je presuđeno prije no što je sporni crtež bilo gdje u Južnoj Africi bio i objavljen. Protiv presude pobunio se međutim tamošnji Institut za slobodu izraza, koji smatra da ovakve odluke trebaju donositi uredništva medijskih kuća, a ne sudovi. Inače, i Institut za slobodu izraza slaže se da za muslimane uvredljive karikature ne treba objavljivati. Naeem Jeenah, direktor programa ovog instituta za praćenje cenzure, kaže međutim da je pravo urednika novina da sam odluči što će objaviti a što ne – jedno od temelja snažne demokracije: "Očekuje se da će urednici odlučivati u skladu s etičkim načelima. Ako karikature prikazuju proroka Muhameda kao terorista, onda je ona provokativna, ona poziva na nasilje. Zbog toga, mislim da je karikatura izraz mržnje, a ne nešto o čemu bi se trebalo govoriti u okvirima prava na slobodu govora". Komentirajući nastalu kontroverzu, profesor washingtonskog Sveučilišta American Akbar Ahmed izjavio je da je bit problema u nedostatku poštivanja prema drugoj strani: "Muslimani moraju postati mnogo senzibilniji kada je riječ o načinu na koji funkcionira Zapad. A na Zapadu trebaju bolje razumjeti kako muslimani shvaćaju svoju vjeru." O tome kako se procjena situacije prošli tjedan brzo mijenjala govore izjave Roberta Menarda, direktora organizacije Novinari bez granica, koja na globalnom planu prati problematiku pritiska na medije. Prije desetak dana, gospodin Menard je pozvao međunarodnu zajednicu da podrži slobodu tiska, odnosno pravo konkretnog lista da slobodno odlučuje o tome što će objaviti a što ne. Samo dan kasnije, pod dojmom nasilnih prosvjeda u više desetaka islamskih zemalja, Robert Menard je izjavio da – pod ovakvim okolnostima – niti on ne bi objavio spornu karikaturu.